Alavus Ikkunat

Alavus Ikkunat Oy (Alavus Ikkunat ja Ovet) on suomalainen ikkuna- ja ovivalmistaja, joka on perustettu vuonna 2003.
Yritys valmistaa ikkunoita ja ovia erilaisiin rakennuksiin ympäri Suomen. Alavus Ikkunoiden pääkonttori ja -tehdas sijaitsee Rantatöysässä, Alavudella. Yrityksen toinen tehdas sijaitsee Alavuden Asemanseudulla ja konttorit sijaitsevat Tampereella, Turussa ja Vantaalla. Yritykseltä löytyy lisäksi Alavudelta kivijalkamyymälä. Alavus Ikkunoiden asiakkaita ovat rakennusliikkeet, rautakaupat, taloyhtiöt, kuluttaja-asiakkaat ja talotehtaat. Yritys valmistaa noin 41 000 ikkunaa ja 11 000 ovea vuosittain, joita toimitetaan ja asennetaan ympäri Suomen.
Yritys on yksityisomisteinen ja sen liikevaihto oli vuonna 2024 21,4 miljoonaa euroa. Alavus Ikkunat työllistää yli 100 työntekijää.
Historia.
Alavuden Puunjalostustehdas asetettiin yrityssaneeraukseen vuonna 2002, joten Alavus Ikkunat Oy perustettiin jatkamaan Rantatöysän Puusepänkylän vahvoja rakennuspuusepänteollisuuden perinteitä. Alavus Ikkunat Oy osti Alavuden Puunjalostustehtaan ikkunaliiketoiminnan. Ikkunoiden ja parvekeovien tuotanto aloitettiin vanhassa Alavuden Puunjalostustehtaan talotehtaan hallissa, 16 vanhan Puunjalostustehtaan työntekijän voimin. Vuonna 2006 Alavus Ikkunat voitti TM Rakennusmaailman vertailun, jossa yhdeksän suomalaisen ikkunavalmistajan tuotteet laitettiin paremmuusjärjestykseen. Testivoiton seurauksena tilausmäärät kasvoivat, joten uutta tuotantotilaa tarvittiin. Tuotantotilojen laajennusosa (2635 m²) valmistui vuoden 2007 lopulla, jonka jälkeen lämmintä tuotantotilaa on käytettävissä 5400 m² ja varastotilaa noin 800 m². Laajennusosaan sijoittui uusi maalauslinja jonka myötä siirryttiin pintakäsittelyssä ympäristöystävällisiin vesimaaleihin. 
Vuonna 2008 Alavus Ikkunat julkaisi oman ulko-ovimalliston. TM Rakennusmaailman 1/2009 energiaikkunatestissä Alavus Ikkunat Oy:n matalaenergiaikkuna sai vertailussa kolme tähteä. Vuonna 2012 Alavus Ikkunat julkisti uudet kolmilasiset matalaenergiaikkunat markkinoille. Yritys aukaisi kivijalkamyymälän vuonna 2019, jossa myydään yrityksen palautustuotteita, uusia tuotteita, varaosia, lisävarusteita ja asennustarvikkeita. Vuonna 2021 Alavus Ikkunat Oy sai uuden toimitusjohtajan, Arto Paalasen ja yrityksen perustajajäsen sekä aikaisemmin toimitusjohtajana toiminut Kimmo Hautamäki jatkoi hallituksen puheenjohtajana ja liiketoiminnan kehitystehtävissä. Saman vuoden aikana Alavus Ikkunat Oy:hyn fuusioitui Suomen Mittaikkuna Oy ja Alavus Alufront Oy, jolloin Alavus Ikkunat Oy:n tuotevalikoima laajentui täysalumiinituotteilla. Vuonna 2024 yritys aloitti tuotantotilojen laajentamisen vastatakseen kasvaneeseen ovikysyntään. Vuoden 2025 alussa yrityksen toiminta laajeni entisestään, kun ovilevyjen, listojen ja ristikoiden valmistukseen erikoistunut Konsepa Oy fuusioitui Alavus Ikkunoihin.
Tuotteet.
Alavus Ikkunat valmistaa mittatilaustyönä kiinteitä ja avattavia puu-, puualumiini- ja alumiini-ikkunoita, paloikkunoita, signaali-ikkunoita, ulko-ovia, parvekeovia, palo-ovia, sisäovia, alumiiniovia ja lasiliukuovia. Ovimallistosta löytyy yli 50 erilaista ovimallia, jotka sopivat erilaisiin kohteisiin.
Yrityksen ovivalikoimasta löytyy EKO90 ja P90 ulko-ovet, joiden eriste on ekologista puukuitueristettä.